אולגה קורילנקו, 2013
**אולגה קוסטנטינובנה קורילנקו** (באוקראינית: **Ольга Костянтинівна Куриленко**; נולדה ב-14 בנובמבר 1979) היא שחקנית קולנוע וטלוויזיה ודוגמנית צרפתייה ילידת-אוקראינה. ידועה בעיקר בזכות גילום דמותה של נערת בונד קמיל מונטז בסרט ה-22 בסדרת סרטי ג'יימס בונד, "קוונטום של נחמה".

ביוגרפיה
--------

### השנים הראשונות

קורילנקו נולדה בעיר ברדיאנסק שברפובליקה הסובייטית הסוציאליסטית האוקראינית (בברית המועצות לשעבר, כיום באוקראינה). אביה קונסטנטין הוא אוקראיני, ואמה מרינה היא מורה לאמנות ממוצא רוסי ובלארוסי.

היא גדלה במשפחה ענייה, בבית אחד אותו חלקה משפחתה עם דודה ודודתה, סבה וסבתה ובן דודה. כשהייתה בת שלוש הוריה התגרשו, ואמה המשיכה לגדל אותה לבד. הקשר שלה עם אביה היה רופף מאוד, והיא ראתה אותו אחת למספר שנים בלבד.

### קריירה

קורילנקו התגלתה על ידי ציידת כישרונות בגיל 13, בעת ששהתה בחופשה במוסקבה. בגיל 16 עברה לצרפת ובגיל 17 חתמה על חוזה דוגמנות עם הסוכנות הפריזאית "מדיסון". בטרם מלאו לה 18 הספיקה להופיע על שערי המגזינים המובילים "ווג" ו"Elle". בזמן שעבדה כדוגמנית בפריז, היא תמכה כלכלית באמה, שנותרה באוקראינה. בהמשך קריירת הדוגמנות שלה המשיכה להופיע על שעריהם של מגזינים בולטים באירופה, כולל "Madame Figaro", מגזין הנשים של "לה פיגארו". במקביל, הפכה לדוגמנית הבית של מותגי אופנה מובילים כגון bebe, ‏Clarins והלנה רובינשטיין, ודגמנה גם עבור רוברטו קוואלי, קנזו וויקטוריה'ס סיקרט.

ב-2005 החלה קורילנקו לטפח קריירה נוספת כשחקנית קולנוע בצרפת. ב-2006 זכתה בפרס השחקנית המצטיינת בפסטיבל הסרטים הבינלאומי של ברוקלין, על הופעתה בסרט הבכורה שלה כשחקנית, "L'Annulaire". באותה שנה הופיעה לצדו של אלייז'ה ווד בסרט "פריז, אני אוהב אותך". ב-2007 הופיעה באחד התפקידים המרכזיים בסרט "היטמן", בו הייתה לה סצנה בעירום מלא. ב-2008 כיכבה כנערת בונד קמיל מונטז בסרט ה-22 בסדרת סרטי ג'יימס בונד, "קוונטום של נחמה", לצדו של דניאל קרייג. העובדה שקורילנקו הייתה נערת בונד הראשונה ממדינה שהייתה חברה בעבר בברית המועצות גרמה לתגובות מעורבות במדינות ברית המועצות לשעבר. הארגון הקומוניסטי KPLO, שבסיסו בסנקט פטרבורג, האשים את קורילנקו בבגידה מוסרית, בכך שכיכבה בסרט שעוסק באויב של העם הסובייטי (הכוונה לג'יימס בונד). לעומת זאת, ראש עיריית ברדיאנסק, עיר הולדתה של קורילנקו, הציע לקרוא רחוב על שמה, וקורילנקו ואמה הוזמנו לפגישה עם הגברת הראשונה של אוקראינה, קתרינה יושצ'נקו.

בדצמבר 2008 הופיעה על שער המהדורה האמריקאית של המגזין "מקסים", ובפברואר 2009 הופיעה על שער המהדורה האוקראינית של המגזין, כשהיא בעירום מלא.

ב-2009 יצא לאקרנים סרטו של דני לרנר "קירות", בו הופיעה קורילנקו בתפקיד הראשי לצדה של נינט טייב. היא התבשרה על כך שנבחרה לגלם את נערת בונד לאחר שכבר לוהקה ל"קירות", ולרנר, שלא רצה לוותר עליה, דחה את צילומי הסרט כדי שתוכל להשתתף בו. קורילנקו זכתה לביקורות חיוביות מצד מבקרי הקולנוע על משחקה בסרט. יקיר אלקריב מ"ידיעות אחרונות" כתב עליה: "אולגה קורילנקו מחשמלת!", ואורון שמיר מ"עכבר העיר" כתב: "כמובן שמירב תשומת הלב, גם השבוי, תלך בכל זאת לקורילנקו. לא לחינם דחה עבורה לרנר את הצילומים... קורילנקו פשוט ממגנטת, מעבר ליופיה המובן מאליו. גם הכימיה בינה ובין טייב נדמית כזולגת אל מחוץ לסט הצילומים ותורמת לכך גם העובדה שבהמון זוויות הן מאוד דומות, כמעט אחיות".

בשנת 2010 היא הצטלמה בסרט "אימפריות המעמקים". צילומי הסרט הסתיימו אך נכון לשנת 2021 הוא טרם הוקרן.

בשנת 2014 שיחקה בסרט הראשון שביים ראסל קרואו - "עקבות במים" כשהוא גם מככב לצידה בתפקיד הראשי.

בדצמבר 2021 לוהקה קורילנקו לשחק במיני-סדרת ריגול של ספק שירותי המדיה נטפליקס "*Treason*" לצידם של צ'ארלי קוקס ואונה צ'פלין.

חייה האישיים
------------

בשנת 2000 התחתנה קורילנקו עם צלם האופנה הצרפתי סדריק ואן מול, אך השניים התגרשו ארבע שנים מאוחר יותר. ב-2006 התחתנה בשנית, הפעם עם יזם אמריקאי בשם דאמיין גבריאל. גם נישואים אלה הסתיימו בגירושים בסוף 2007. קורילנקו התגוררה בפריז מאז שעזבה את אוקראינה ב-1996, וב-2001 אף קיבלה אזרחות צרפתית. ב-2009 עברה להתגורר בלונדון.

בנובמבר 2015 נולד לה ולבן זוגה דאז, העיתונאי הבריטי מקס בניץ, בן בכור.

במרץ 2020 דיווחה קורילנקו כי חלתה בנגיף הקורונה.

היא דוברת חמש שפות: אוקראינית, רוסית, אנגלית, צרפתית, ספרדית ומעט טורקית.

פילמוגרפיה
----------

### קולנוע

אולגה קורילנקו, 2013.

| שנה | סרט | תפקיד | הערות |
| --- | --- | --- | --- |
| 2005 | *L'Annulaire* | איריס |  |
| 2006 | פריז, אני אוהב אותך | הערפדית |  |
| *Le Serpent* | סופיה |  |
| 2007 | היטמן | ניקה בורונינה |  |
| 2008 | *À l'est de moi* | הזונה הרוסייה |  |
| מקס פיין | נטשה סאקס |  |
| קוונטום של נחמה | קמי מונטז |  |
| 2009 | קירות | גליה |  |
| 2010 | סנטוריון | איטיין |  |
| 2011 | הדרקונים האחרונים בספרד | אילדיקו |  |
| ארץ ישימון | אניה |  |
| 2012 | אקס-פטריוט | אנה ברנדט |  |
| אל הפלא | מרינה |  |
| שבעה פסיכופתים | אנג'לה |  |
| 2013 | אבדון | ג'וליה רוסקובה |  |
| 2014 | האקדמיה לערפדים | אלן קירובה |  |
| איש נובמבר | אליס פורניר |  |
| עקבות במים | איישה |  |
| 2015 | יום מושלם | קטיה |  |
| מומנטום | אלכס פרדאי |  |
| 2016 | התכתבות | איימי |  |
| 2017 | סטלין מת! | מריה יודינה |  |
| ראש קליע | שיילה |  |
| 2018 | *Just a Breath Away* | אנה |  |
| האיש שהרג את דון קישוט | ז'אקי |  |
| *Mara* | קייט פולר |  |
| ג'וני אינגליש 3.0 | אופליה |  |
| קיסר פריז | הברונית רוקסן מג'יברני |  |
| 2019 | 15 דקות של מלחמה | ג'יין אנדרסון |  |
| *The Room* | קייט |  |
| משלוח מסוכן | השליחה |  |
| המתרגמים | קתרינה אניסינובה |  |
| 2020 | מפרץ הדממה | רוזלינד |  |
| 2021 | סנטינל | קלרה |  |
| האלמנה השחורה | אנטוניה דרייקוב / טאסקמאסטר |  |
| 2022 | *Vanishing* | אליס |  |
| *White Elephant* | ונסה פלין |  |
| *The Princess* | קאי |  |
| *High Heat* | אנה |  |
| 2023 | טיילר רייק: חילוץ 2 | מיה |  |
| 2024 | ת'נדרבולטס | אנטוניה דרייקוב / טאסקמאסטר |  |
| TBA | *Run* | אנה ריד |  |
| *Jane Millen* |  |  |
| *Bear Season* | אילונה |  |
| *Chief of Station* |  |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2001 | לארגו וינץ' | קרול | פרק: "Contessa Vanessa" |
| 2006 | *Le porte-bonheur* | סופיה | סרט טלוויזיה |
| 2007 | *Suspectes* | אווה פיראס | מיני-סדרה |
| 2010 | Tyranny (אנ') | מינה | 5 פרקים |
| 2013-2012 | מג'יק סיטי | ורה אוונס | תפקיד ראשי; 2 עונות |
| 2014 | *Mission Control* | מגישת חדשות | פרק: "Go Home" |
| 2020 | *Wonderland, the girl from the shore* | אליס | 6 פרקים |
| 2022 | הפרת אמונים | קארה יוסובה | מיני-סדרה |
| 2023 | דם וכסף (אנ') | ג'וליה | 8 פרקים |

קישורים חיצוניים
----------------

ויקישיתוף מדיה וקבצים בנושא **אולגה קורילנקו** בוויקישיתוף
* אולגה קורילנקו, ברשת החברתית פייסבוק
* אולגה קורילנקו, ברשת החברתית אקס (טוויטר)
* אולגה קורילנקו, ברשת החברתית אינסטגרם
* אולגה קורילנקו, במסד הנתונים הקולנועיים IMDb (באנגלית)
* אולגה קורילנקו, באתר "אידיבי", מאגר הידע העברי לקולנוע ישראלי ועולמי
* אולגה קורילנקו, באתר AllMovie (באנגלית)
* אולגה קורילנקו, באתר Rotten Tomatoes (באנגלית)
* אולגה קורילנקו, באתר Box Office Mojo (באנגלית)
* אולגה קורילנקו, באתר Metacritic (באנגלית)
* אולגה קורילנקו, במסד הנתונים הקולנועיים KinoPoisk (ברוסית)
* אולגה קורילנקו, באתר אייטונס (באנגלית)
* אולגה קורילנקו במסד הנתונים Fashion Model Directory ‏
* אמיר קמינר, נערת בונד האחרת: ריאיון עם אולגה קורילנקו, באתר Xnet‏, 10 באפריל 2012
* אור בר שלום, עכבר העיר אונליין, צומת אולגה: מרוסיה להוליווד דרך ישראל, באתר הארץ, 20 במרץ 2013
* קלי דיוונתן, אולגה קורילנקו: נינט נפלאה, אני אוהבת אותה, באתר ynet, 28 באוגוסט 2014

הערות שוליים
------------

1. ↑  אולגה קורילנקו ערומה, nrg, ‏23.1.2009
2. ↑  אורון שמיר, "קירות": סוף סוף אקשן כחול לבן, באתר הארץ, 3 בדצמבר 2009
3. ↑  Bond Girl Olga Kurylenko Is A New Mother, Contactmusic.com, ‏2015-11-03
4. ↑  אולגה קורילנקו חלתה בקורונה, באתר ‏מאקו‏, 16 במרץ 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007400794505171
* BIBSYS: 9017765
* BNE: XX4693609
* BnF: cb15081904m (data)
* CiNii: DA18753315
* GND: 142948055
* ICCU: RAVV626910
* ISNI: 0000 0001 1599 1036
* LCCN: no2008035299
* NKC: xx0093531
* NLK: KAC2020N6611
* NLP: a0000002722605
* NTA: 370702646
* SUDOC: 129228893
* VIAF: 15063053
* WorldCat: lccn-no2008035299

 |